《夜坐伤书台旅榇未归葬》
元代·龚璛

凉宵坐无寐，萤火耿熠熠。徘徊去年秋，怃彼逝者急。

九天露气高，四野蔓草湿。搔发不容垢，所念沐如泣。

平生相知心，瘴岭表独立。白驹絷维久，华屋风雨入。

湘汉多方舟，倾身望何及。旅泊更晼晚，山中物皆蛰。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。